**Tutkielman suunnittelu ja suunnitelma**

Tutkielman aiheesta ja ohjaajasta voi keskustella Mari Metsäniityn ja Jaana Hurnasen kanssa.
Tutkielman voi toteuttaa joko kirjallisuuskatsauksena tai työnä, joka sisältää oman tutkimuksen. Tutkielman rakenteet eroavat tällöin hieman toisistaan (kts. alla).
Tutkielmasta laaditaan suunnitelma oikeushammaslääketieteen erityispätevyystoimikunnan hyväksyttäväksi.

Koska erityispätevyystoimikunta voi käsitellä asioita vain sille toimitetun aineiston pohjalta, tulee suunnitelman olla selkeä ja kattaa kaikki oleellinen. Työ kannattaa ohjaajankin työn helpottamiseksi aloittaa luurangosta eli sisällysluettelosta. Kokonaisuus on tällöin helpompi hahmottaa. Suunnitelma laaditaan yhteistyössä ehdotetun ohjaajan kanssa. Toimikunta arvioi ja hyväksyy suunnitelman. Suunnitelman pituudeksi riittää noin yksi sivu.

Tutkimussuunnitelma toimitetaan sähköpostilla Oikeushammaslääketieteen erityispätevyystoimikunnan sihteeri Anna Chainierille anna.chainier@hammaslaakariliitto.fi.

Suunnitelma kannattaa laatia noudattelemaan tulevan valmiin työn rakennetta niin, että siitä ilmenevät:

* Tutkielman otsikko, tekijä ja ohjaaja/t yhteystietoineen
* Johdanto: aiheen tausta ja merkitys, aiheen rajaus
* Tavoitteet: mihin työllä pyritään, mihin haetaan vastauksia
* Aineisto ja menetelmät: mitä aineistoa käytetään, miten kerätään ja analysoidaan
* Toteuttamissuunnitelma: arvio työn laajuudesta työvaiheittain eriteltynä, työn arvioitu eteneminen ajallisesti ja valmistuminen
* Liitteet: mm. käytettävät kyselylomakkeet ja tutkimusluvat

**Tekstin ulkoasu ja sijoittelu**

Tekstin riviväli tutkielmissa ja opinnäytetöissä on 1,5 pistettä.

Teksti tasataan sekä oikeasta että vasemmasta reunasta. Leipätekstin kirjasimen koko on 12 pistettä. Tekstiä ei tavuteta. Teksti ei myöskään saa sisältää korostuksia. Fonttina Calibri, Arial tai Times New Roman.

Tutkielman luvut erotetaan toisistaan selkeästi muusta tekstistä erottuvalla otsikoinnilla.

Lukujen väliin jätetään useampi riviväli, kappaleet erotetaan toisistaan yhdellä tyhjällä rivillä.

Tutkielman otsikot sijoitetaan sivun vasempaan reunaan. Otsikon koko on 13–16 pistettä.

Tutkielman sivut numeroidaan. Sivunumero sijoitetaan sivun oikeaan ylätunnisteeseen. Tutkielman otsikkosivu ei kuitenkaan sisällä sivunumerointia. Numerointi aloitetaan Johdannosta.

Kuvat ja taulukot tulee nimetä lyhyesti ja selkeästi. Nimi sijoitetaan kuvan alapuolelle ja taulukon yläpuolelle.

Taulukko ei saa toistaa tekstissä kerrottua asiaa.

Tutkielman kieliasuun on kiinnitettävä erityistä huomiota.

Kielen tulee olla sujuvaa ja selkeää yleiskieltä. Kielen tarkistuksessa voi käyttää apuna tekstinkäsittelyohjelman kirjoitusavustajaa.

Tutkielmassa käytetään vakiintunutta terminologiaa. Toistoa tekstissä on syytä välttää.

Lyhenteet avataan tekstissä, kun ne esiintyvät ensimmäistä kertaa.

Suositeltava kieli on suomi; englannin kielestä on ennakkotapaus.

**Tutkielma**

Tutkielman suositeltava pituus on 15–20 sivua.

Jäsentelyyn ja otsikointiin vaikuttavat työn aihe ja tarkastelutapa.

**Rakenne ja sisältö**

Rakenne eroaa riippuen siitä, onko tutkielma kirjallisuuskatsaus vai onko se tutkimus. Alleviivatut kohdat ovat rakenteissa yhteisiä.

|  |  |
| --- | --- |
| Kirjallisuuskatsaus | Tutkimus |
| KansilehtiTiivistelmäSisällysluetteloLyhenteetJohdantoAineisto ja menetelmätKirjallisuuskatsaus aiheotsikoinPohdinta ja johtopäätöksetViitteet (ja liitteet) | Kansilehti Tiivistelmä SisällysluetteloLyhenteetJohdanto KirjallisuuskatsausTavoitteet Aineisto ja menetelmät TuloksetPohdinta ja Johtopäätökset Viitteet (ja liitteet) |

**Kansilehti**

Työn kansilehteen laitetaan seuraavat tiedot:

työn nimi (otsikko): kuvaa tutkielman sisältöä tai tutkimuksen tulosta, lyhyt eikä sisällä ylimääräisiä täytesanoja.

tekijä, arvo/ammatti

päivämäärä

työn ohjaaja, arvo/ammatti

sekä tieto: oikeushammaslääketieteen erityispätevyystutkintoon liittyvä tutkielma

**Tiivistelmä**

Tiivistelmä on korkeintaan yhden sivun mittainen. Tiivistelmästä tulee käydä ilmi tutkimuksen kysymyksenasettelu, miksi tutkimus on tehty, mitkä ovat tutkimuksessa käytetyt menetelmät, millaisia ovat tulokset ja mikä on tutkimuksen merkitys.

Asiaan perehtymättömän lukijan tulisi tiivistelmän luettuaan ymmärtää, mistä tutkielmassa on kyse sekä millaisia ovat keskeisimmät havainnot ja päätelmät.

Tiivistelmäsivu sisältää tutkielmaan liittyvät avainsanat, aihepiirin laajuuden mukaan 3–6 avainsanaa. Ei käytetä lähdeviitteitä.

**Sisällysluettelo**

Tutkielman selkäranka, auttaa työn jakamista osiin. Sisällysluettelosta tulee käydä ilmi eritasoisten otsikoiden suhde. Pää- ja alaotsikot on selkeästi erotettava toisistaan.

Johdanto merkitään alkavaksi sivulta 1.

**Lyhenteet**

Tutkielmassa käytetyt lyhenteet luetteloidaan omalle sivulleen.

 **Johdanto**

Hahmotellaan aluksi, kirjoitetaan lopuksi. Johdannon sisältö muodostuu tutkimuksen yleisistä tavoitteista ja motiiveista. Johdannossa voidaan pintapuolisesti käydä läpi tutkielman sisältöä ja kuvailla, mitä kukin luku pitää sisällään. Johdannossa esitellään työn keskeinen sisältö ja tausta: miksi valittiin juuri tämä aihe ja miten se rajattiin. Mihin työllä pyrittiin, mihin kysymyksiin haettiin vastauksia tai mihin ongelmiin ratkaisua. Johdannossa myös esitellään aihetta koskevia aiemmin tehtyjä hankkeita ja tutkimuksia sekä arvioidaan niitä suhteessa omaan hankkeeseen.

Johdannon jälkeen tutkielman rakenne ja sisältö kirjallisuuskatsauksessa ja tutkimuksessa poikkeavat
(kts. s. 2).

|  |  |
| --- | --- |
| Kirjallisuuskatsaus | Tutkimus |
| Aineisto ja menetelmät* Kirjallisuuskatsauksen tutkimuskysymykseen vastataan löytämällä kattavalla hakuprosessilla
* käyttökelpoiset ja tasokkaat alkuperäisjulkaisut.
* Mitä hakukoneita on käytetty (esim. PubMed, Scopus, Google Scholar)?
* Tietokantojen hakupäivämäärä
* Millä hakusanoilla?
* Miten haku on rajattu (esim. julkaisuvuodet)?
* Mitä/miksi jätettiin artikkeleita pois?
* Kuinka paljon jäi jäljelle?

Kirjallisuuskatsaus aiheotsikoin* Kirjallisuushaun tuloksien avulla kirjoitetaan riittävin alaotsikoin otsikkoa vastaavasti, mitä aiheesta tiedetään.
 | **Kirjallisuuskatsaus*** Kirjallisuuskatsauksessa kuvataan jo olemassa olevaa tietoa tutkielman aiheesta tai ongelmasta. Tämä tieto voi olla peräisin erilaisista lähteistä, ensisijaisesti tieteellisistä artikkeleista ja kirjoista, mutta myös esim. lehdistä tai arkistomateriaaleista

**Tavoitteet*** selkeä listaus, mitä tutkimuksella pyritään selvittämään.

**Aineisto ja menetelmät*** Käytetyn tutkimusaineiston alkuperän ja keräystavan yksityiskohtainen kuvaus. Käytetyt menetelmät kuvataan niin yksityiskohtaisesti, että lukija saa tarkan käsityksen hankkeesta ja sen kulusta. Kuvataan myös analysointimenetelmät.

**Tulokset*** Esitetään hankkeen tulokset systemaattisesti ja selkeästi, käsitellään kaikki tutkimuskysymykset, myös ne, joihin ei saatu vastausta. Tulosten esittämisessä on suositeltavaa käyttää apuna selventäviä taulukoita ja kaavioita. Tutkimustulokset esitellään tässä vaiheessa ilman niihin liittyvää pohdintaa tai johtopäätöksiä.
 |

Näiden jälkeen riippumatta tutkielman luonteesta, rakenne jatkuu molemmissa samanlaisena:

|  |  |
| --- | --- |
| Kirjallisuuskatsaus | Tutkimus |
| KansilehtiTiivistelmäSisällysluetteloLyhenteetJohdantoAineisto ja menetelmätKirjallisuuskatsaus aiheotsikoinPohdinta ja johtopäätöksetViitteet (ja liitteet) | Kansilehti Tiivistelmä SisällysluetteloLyhenteetJohdanto KirjallisuuskatsausTavoitteet Aineisto ja menetelmät TuloksetPohdinta ja Johtopäätökset Viitteet (ja liitteet) |

Pohdinta

Pohdinta on olennainen osa, eikä tutkielma ole valmis ilman sitä. Arvioidaan hanke kohta kohdalta läpi: aineisto, menetelmät, tulokset, hankkeen eteneminen ja tavoitteiden toteutuminen. Esitetään, millaista uutta tietoa työ on tuottanut sekä pohditaan omia tuloksia suhteessa aiempaan tietoon. Pohditaan tulosten merkitys ja tuodaan esiin myös selvittämättömät seikat ja hankkeen mahdolliset heikkoudet. Selvä yhteenveto ja/tai johtopäätökset pohdinnan loppuun.

Viitteet

Esitetään kaikki ne lähteet, joihin työssä on viitattu. Viitteet merkitään Suomen Hammaslääkärilehden kirjoitusohjeiden mukaisesti (https://www.hammaslaakarilehti.fi/fi/kirjoitusohjeet-tiede-tyo). Tieteellistä tekstiä kirjoitettaessa on mainittava, mistä alkuperäinen tieto on peräisin. Lähteen lainaamista ilman alkuperäisen lähteen ilmoittamista kutsutaan plagioinniksi. Jos lainattu teksti on suora kopio alkuperäisestä, on tämä ilmaistava lainausmerkein. Lähdettä ei ole tarpeen mainita, jos kyseessä on yleinen olosuhde, fakta tai muu yleisesti tunnettu ja hyväksytty tieto. Yleensä jokaisessa tekstikappaleessa tulee olla viittaus lähteeseen.

Viittaus merkitään suluissa olevana numerona kirjallisuusluettelon mukaan.

Lähdeviittaukset merkitään tekstin lisäksi myös kuviin ja taulukoihin, mikäli tähän on aihetta. Viittaus sijoitetaan suluissa lauseen sisään, lauseen päättävän pisteen vasemmalle puolelle silloin, kun lauseen sisältö on lainattu kyseisestä lähteestä. Jos lähteestä lainataan useampia lauseita, sijoitetaan viittaus suluissa viimeisen lainatun lauseen ulkopuolelle, pisteen oikealle puolelle. Jos koko kappale on lainattu yhdestä lähteestä, sijoitetaan lähdeviite kappaleen loppuun, kappaleen viimeisen lauseen pisteen oikealle puolelle.

Mikäli lähdeviittausta ei ole, tulkitaan teksti kirjoittajan omaksi pohdinnaksi.

Tutkielmassa suositeltava lähteiden minimimäärä on 20–30.

Liitteet

Mahdolliset liitteet, esimerkiksi kyselylomakkeet sekä sellaiset taulukot ja kuviot, joita ei sijoiteta tekstin joukkoon, liitetään työn loppuun lähdeluettelon jälkeen. Liitteet nimetään ja numeroidaan. Nimeäminen tapahtuu numeroimalla liitteet juoksevilla numeroilla, jolloin ensimmäisen liitteen nimeksi tulee ”Liite 1”.